הוא ניצב לו שם לבד, על קו החוף.
החופזי המנומר הוא ה"אח הגדול (והאחראי)" של כל החופיות שמתרוצצות לידו (קטנות, אלפיניות ולבנות…), והחופמים הקטנים ממנו בהרבה (צווארון ואלכסנדרי בעיקר). כיוון שהחופזי המנומר "ממהר" להשמיע קריאת אזהרה - במקרה של סכנה מתקרבת, הוא משמש לא פעם בתור זקיף בהתנדבות.
לבוש הקיץ יפהפה - הבטן, החזה והפנים שחורים. הכיפה בהירה ומפוספסת קלות. הגב כהה-אפרפר מנוקד. למרבה השמחה החופמי המנומר אינו ממהר להיפטר מלבוש הקיץ במהרה וכך גם אנחנו יכולים ליהנות מהמראה המקושט.
בחורף השחור הופך לבן, הנימור שעל הגב מיטשטש ולבושו הופך "אחיד" יותר. הצעיר בהיר עם נגיעות של קרם.
מעופף זריז. תת הכנף בהירה מנוקדת עם "שחי" שחור ועל כנף בצבע הגב עם קצה כהה. סוככות בית השחי מסייעות מאוד לזיהוי חופזים. זה עדיין לא אומר ש"חייבים" להבהיל את החופזי כדי להציץ בהן. אפשר פשוט לחכות בסבלנות שיעוף.
החופזי המנומר מזכיר חופזי זהוב, בקיץ נבדל ממנו בכך שלחופזי הזהוב פס חזה כהה צר בהרבה, ובחורף אפור יותר. מין זה מחבב אזורי מים רדודים, כולל חוף הים ואזורי סלע בתוך הים.
אורך גוף: 27 - 30 ס"מ. מוטת כנפיים: 71 - 83 ס"מ. משקל: 190 - 280 ג' ואף יותר, לקראת ימי הנדודים - אז החופזי צובר שומן רב שישמש אותו לנדידה ארוכת טווח.
פירוש השם המדעי - Pluvia - גשם והמשך השם - squatarola התקבל מהשם הוונציאני של החופמי - sgatarola.
מין ארקטי שדוגר בטונדרה של צפון אלסקה, קנדה ורוסיה. נודד ארוך טווח שמבלה את החורך לאורך כול חופי האוקיינוסים ובנוסף גם הים התיכון וים סוף.
חופזים מנומרים אשר דוגרים באלסקה מגיעים עד לחופי ארגנטינה וצ'ילה באמריקה הדרומית.
האוכלוסייה של מערב ומרכז אסיה מגיעה עד לחופי צפון האוקיינוס האטלנטי במערב ולדרום אפריקה בדרום. האוכלוסיות המזרחיות יותר נודדות לדרום מזרח אסיה כולל אוסטרליה ואפילו ניו זילנד.
החופזי המנומר הוא נודד "קשוח" - חוצה יבשות ברציפות ואינו שכיח בפנים היבשת.
חולף וחורף מצוי, מקייץ נדיר.
החופזי המנומר ידוע במעופו המהיר והיפה, תוך מצגים אקרובטיים.
בעת חיפוש מזון, בניגוד לחופמאים רבים שמנקרים "על עיוור" את הבוץ סביבם, מחפש החופזי המנומר רכיכות וסרטנים הזזים בחולות החוף.
החופזי המנומר הוא חששן גדול והוא ממהר להתחפף בכל פעם שסכנה, גדולה או קטנה, מתקרבת. זה כולל גם הפקרה של ביצים או אפרוחים. למרות זאת, אוכלוסיית החופזים המנומרים יציבה ויתכן אף שמצויה במגמה חיובית. הסיבה היא, כפי הנראה, אזורי הדגירה המרוחקים.